钦定古今图书集成/明伦汇编/官常典/第103卷 > 《武十七王传论》同前
## 钦定古今图书集成/明伦汇编/官常典/第103卷 > 《武十七王传论》同前

民之劳逸，随所遭遇，习以成性，有识斯同。帝王子弟，
生长尊贵，薪禽之道未知，富厚之图已极。龆年稚齿，
养器深宫，习趋拜之仪，受文句之学，坐蹑缙绅，傍绝
交友，情伪之事，不经耳目；忧惧之道，未涉胸襟。虽卓
尔天悟，自得怀抱，孤寡为识，所陋犹多。朝出阃闺，暮
司方岳，帝子临州，亲民尚少，年序次第，宜屏皇家，防
“骄翦逸，积代恒典，平允之情，操捶贻虑。故辅以上佐，
简自帝心，劳旧左右，用为主帅。州国府第，先令后行，
饮食游居，动应闻启。”端拱守禄，遵承法度，张弛之要，
莫敢厝言。行事执其权，典签掣其肘，苟利之义未申，
专违之咎已及。处地虽重，行己莫由，威不在身，恩未
接下，仓卒一朝，艰难总集，望其释位扶危，不可得矣。
路温舒云：“秦有十失，其一尚存。”斯宋氏之馀风，在齐
而弥弊也。